[{"text_idx": "#000002", "text": "Siarter Creu LleoeddNewyddion a DolenniAdnoddau"}, {"text_idx": "#000005", "text": "Bum mlynedd ar o\u0302l creu meincnod seilwaith gwyrdd cyntaf y DU, roedd hi\u2019n bleser gennym gyhoeddi ein Safonau ar eu newydd wedd ar y 17eg o Fehefin. Rydym wedi diweddaru ein canllawiau i sicrhau eu bod yn dal yn gyfredol ac yn parhau i ddiffinio \u2018beth mae da yn ei olygu\u2019, gan symleiddio\u2019r fframwaith i\u2019w wneud yn haws byth i\u2019r diwydiant ei ddefnyddio."}, {"text_idx": "#000006", "text": "Mae\u2019r Safonau\u2019n cadw\u2019r pedair thema, sef Craidd, Lles, Dw\u0302r a Bywyd Gwyllt. Fodd bynnag, dim ond 12 Safon sydd i gyd erbyn hyn, sy\u2019n ei gwneud yn haws i ddatblygwyr preswyl a masnachol ddylunio a darparu seilwaith gwyrdd o ansawdd uchel. Mae dwy Safon newydd wedi\u2019u cynnwys erbyn hyn, un yn canolbwyntio ar yr argyfwng hinsawdd, ac sy\u2019n cynnwys yr holl ffyrdd y gall seilwaith gwyrdd helpu lleoedd a phobl i wrthsefyll yn well effeithiau gwaethaf newid yn yr hinsawdd. Ac un arall sy\u2019n canolbwyntio ar \u2018gadw lleoedd\u2019, sy\u2019n rhoi diffiniad penodol o arferion da sy\u2019n ymwneud a\u0302 rheoli, cynnal a chadw, monitro a diogelu nodweddion seilwaith gwyrdd yn y tymor hir."}, {"text_idx": "#000007", "text": "Mae\u2019r Safonau newydd yn cynnwys y newidiadau diweddar mewn polisi\u0308au a deddfwriaethau yng Nghymru, gan gyfuno polisi\u0308au cynllunio a chanllawiau ynghylch seilwaith gwyrdd, i sicrhau bod Building with Nature yn ategu ac yn cefnogi Asesiadau Seilwaith Gwyrdd, a\u2019r ymrwymiad i gynnal, creu a gwella lleoedd o ansawdd uchel i bobl a bywyd gwyllt. Yn hyn o beth, mae Safonau a system Achredu Building with Nature yn rhan bendant o fframwaith DECCA, sydd wedi\u2019i gynllunio i asesu cadernid ecosystemau, gyda chefnogaeth Cyfoeth Naturiol Cymru."}, {"text_idx": "#000008", "text": "Mae Safonau BwN wedi cael eu datblygu mewn partneriaeth a\u0302 Llywodraeth Cymru. Yn o\u0302l Joanne Smith, aelod o Fwrdd Safonau BwN sy\u2019n gyfrifol am oruchwylio\u2019r broses o ddiweddaru\u2019r safonau yn unol a\u0302 pholisi\u0308au, deddfwriaethau ac arferion da yn y diwydiant: \u201cmae\u2019r Safonau\u2019n gosod y bar yn uchel, ac yn cyd-fynd a\u0302\u2019r hyn y byddem am ei weld yn digwydd yng Nghymru.\u201d"}, {"text_idx": "#000010", "text": "Mae meincnod Building with Nature yn ei gwneud yn haws i\u2019r rheini sy\u2019n gyfrifol am gynllunio, dylunio, darparu a chynnal seilwaith gwyrdd i sicrhau amrywiaeth o fanteision yn fwy cyson i bobl a bywyd gwyllt \u2013 nawr ac yn y tymor hir. Nid yw\u2019n golygu bod angen gwneud gwaith ychwanegol i baratoi dogfennau atodol, ac mae\u2019n gweithio ochr yn ochr a\u0302\u2019r broses a ddilynir gan weithwyr proffesiynol ym maes yr amgylchedd naturiol ac adeiledig, gan gynnwys cynllunwyr a datblygwyr. Rydym yn gwneud hyn drwy ddarparu fframwaith o egwyddorion dylunio cyfannol, Safonau BwN, a chanllawiau er mwyn helpu i gyflwyno prosiectau sy\u2019n darparu seilwaith gwyrdd o ansawdd uchel yn fwy effeithiol ym mhob cam o\u2019r broses gyflawni \u2013 o ddyddiau cynnar y broses ddylunio hyd at weithredu\u2019r prosiect ac ar o\u0302l y gwaith adeiladu."}, {"text_idx": "#000011", "text": "Mae Building with Nature yn gynllun gwirfoddol i\u2019r rheini sydd am fynd ymhellach na\u2019r cam lleiaf sy\u2019n statudol. Mae\u2019n cynnig gwasanaeth asesu ac achredu i gefnogi a gwobrwyo\u2019r gwaith o ddarparu seilwaith gwyrdd o ansawdd uchel mewn cymunedau newydd a chymunedau sy\u2019n bodoli\u2019n barod. Mae\u2019n fwyaf addas ar gyfer safleoedd \u2018mawr\u2019 neu \u2018sylweddol\u2019 (10 a mwy o dai; 0.5 hectar neu fwy; 1000 a mwy o fetrau sgwa\u0302r o arwynebedd llawr) a safleoedd \u2018strategol\u2019, fel cynlluniau adfywio mawr neu estyniadau trefol. Gellir ei ddefnyddio ar gyfer datblygiadau seilwaith preswyl, masnachol a chymunedol."}, {"text_idx": "#000012", "text": "Gallwch ddefnyddio Fframwaith Safonau BwN yn rhad ac am ddim, ac mae modd ei lwytho i lawr oddi ar ein gwefan. Gyda\u2019i gilydd, mae 12 Safon BwN yn diffinio \u201cbeth mae dal yn ei olygu\u201d drwy gynnig set o safonau ansawdd ar gyfer creu lleoedd a chadw lleoedd, sy\u2019n rhoi sylw i\u2019r thema\u0302u Lles, Dw\u0302r a Bywyd Gwyllt. Mae Safonau BwN yn cefnogi penderfyniadau traws-ddisgyblaethol ynghylch dylunio a darparu seilwaith gwyrdd, o safbwynt cynllunydd (ee, i\u2019w defnyddio wrth lunio polisi\u0308au a rheoli datblygiadau), ac o safbwynt datblygwr wrth eu rhoi ar waith yn y cynllun meistr a\u2019r dyluniad manwl, wrth weithredu ac adeiladu, neu wrth reoli a chynnal a chadw seilwaith gwyrdd mewn datblygiadau."}]